Entinen ympäristöministeri on arvostellut kaivoslakia kovasanaisesti.

Vihreiden entinen puheenjohtaja Ville Niinistö oli hyväksymässä kaivoslakia, jota nyt oppositiosta käsin kritisoi, uutisoi Ilta-Sanomat. Kaivoslaki on noussut otsikoihin sen jälkeen, kun Iltalehti kertoi jouluna, että Hongkongin pörssiin listautunut australialainen kaivosyhtiö Dragon Mining mainosti sijoittajille ehtivänsä tyhjentää kaivoksensa kullasta ennen kuin Suomen viranomaiset saavat käsiteltyä sitä koskevat valitukset.

Niinistön mukaan nykyinen hallitus on purkanut ”ympäristöhallinnon valtaa”.

– Kaivoslaki on moniongelmainen ja sitä haluttu korjata vuosia. Sen sijaan hallitus heikentää sitä ja purkaa ympäristöhallinnon valtaa. Suomi ansaitsee kaivoslain, jossa ympäristö ja asukkaat tulevat ensin ja taloushyötyä jää Suomeen. Valtausten aika ohi, Niinistö kirjoitti twitterissä.

Istuva hallitus ei kuitenkaan ole tehnyt muutoksia Niinistön kritisoimaan kaivoslakiin, vaan se on edellisten hallitusten perua. Vihreät on ollut mukana molemmissa hallituksissa, joiden johdolla nyt voimassa oleva kaivoslaki on syntynyt.

Keskustan silloisen elinkeinoministeri Mauri Pekkarisen ministeriön valmistelema kaivoslaki hyväksyttiin vuonna 2011 vihreiden yksimielisellä tuella ja lakia uudistettiin seuraavan hallituksen kaudella vuonna 2014. Vihreät oli hyväksymässä myös tätä muutosta hallituksessa ja Niinistö itse hallituksessa ympäristöministerinä.

Niinistön mukaan hän on koko poliittisen uransa ajanut parannuksia ympäristön ja asukkaiden oikeuksiin kaivoslaeissa.

– Niitä tuli myös vuoden 2010 kaivoslakiin. Ei silti kaikkea, koska keskusta ei halunnut. Halpamaista horinaa keskustalta nyt urputtaa vihreille siitä että eivät itse suostuneet enempään.

– Silloin kiellettiin koneellinen kullankaivuu luonnonsuojelualueilla, se oli vihreille tärkeä tavoite. Samoin parannettiin maanomistajien oikeuksia ja kuulemismenettelyä. Valmista ei tullut, tarvitaan lisää parannuksia. Vaikka keskusta yhä vastustaa, emme lopeta niiden ajamista.